## Upute o postupku registracije obveza po bilateralnim sporazumima zaključenim s vladama zemalja članica Pariškog kluba

### NN 17/1997 (14.2.1997.), Upute o postupku registracije obveza po bilateralnim sporazumima zaključenim s vladama zemalja članica Pariškog kluba

# **NARODNA BANKA HRVATSKE**

Na temelju članka 14. stavka 3. i članka 27. stavka 1. Zakona o kreditnim
poslovima s inozemstvom ("Narodne novine", br. 43/96), članka 5. stavka
1. Zakona o načinu i uvjetima podmirivanja obveza po kreditima i drugim
poslovima iz Sporazuma s vladama članicama Pariškog kluba ("Narodne novine",
br. 34/96) i članka 74. stavka 1. točke 11. Zakona o Narodnoj banci Hrvatske
("Narodne novine", br. 35/95 - Pročišćeni tekst), guverner Narodne banke
Hrvatske donosi

## **UPUTE**

### **O POSTUPKU REGISTRACIJE OBVEZA PO BILATERALNIM SPORAZUMIMA ZAKLJUČENIM S VLADAMA ZEMALJA ČLANICA PARIŠKOG KLUBA**

1. Obveze iz bilateralnih ugovora (nadalje: Sporazumi V) što ih je Republika
Hrvatska zaključila s vladama zemalja članica Pariškog kluba u skladu s
odredbama Usklađenog zapisnika o konsolidaciji duga Republike Hrvatske
potpisanog 21. ožujka 1995. g. u Parizu, registriraju se kod Narodne banke
Hrvatske.

2. Dokumentaciju na registraciju Narodnoj banci Hrvatske podnose:

a) banke ovlaštene za poslove s inozemstvom kao dužnici ili garanti
po izvornim ugovorima o kreditima koji se reprogramiraju/refinanciraju
(nadalje: konsolidiraju);

b) domaće pravne osobe (poduzeća) kao dužnici ili krajnji korisnici
po izvornim ugovorima o kreditima koji se konsolidiraju a koje su zaključile
ili garantirale banke izvan Republike Hrvatske;

Ako je domaća pravna osoba pod b) iz prethodnog stavka, u skladu s ugovorom
zaključenim s drugom pravnom osobom s područja Republike Hrvatske, prijevremeno
izmirila obvezu po kreditu koji se konsolidira, dokumentaciju na registraciju
podnosi domaća pravna osoba koja je tu obvezu preuzela.

c) banka agent za račun Ministarstva financija za dug što ga je Republika
Hrvatska preuzela u svoje ime i za svoj račun (28,49% neraspoređenog duga);

3. Domaće osobe iz točke 2. pod a) i b) podnose dokumentaciju na registraciju
putem banke agenta za odnosnu zemlju (Prilog 1).

4. Obveze iz bilateralnih sporazuma iz točke 1. podnose se na registraciju
na obrascima iz Odluke o registraciji kreditnih poslova ("Narodne novine",
br. 92/96) i to:

1) Prijava o zaključenom kreditnom poslu (obrazac KZ-2) za obveze koje
proizlaze iz Sporazuma V.

2) Obrazac KZ-3 (Realizacija korištenja) za stvaranje nove obveze iz
Sporazuma V;

3) Obrazac KZ-4 (Plan) za plan otplate glavnice i kamata po novim obvezama
iz Sporazuma V;

4) Obrazac KZ-4 (Realizacija otplata) za izvršeno plaćanje kamata po
novim obvezama iz Sporazuma V;

5) Obrazac KZ-4 (Realizacija otplata) za zatvaranje obveza po konsolidiranim
kreditima tj. a) izvornim kreditima (zaključenim do 2. prosinca 1982. g.)
i b) odnosnim obvezama koje proizlaze iz konsolidacionih sporazuma zaključenih
u skladu sa Usklađenim zapisnicima od 22. svibnja 1984. g. (Sporazum I),
24. svibnja 1985. g. (Sporazum II), 13. svibnja 1986. g. (Sporazum III)
i 13. lipnja 1988. g. (Sporazum IV);

6) Obrazac KZ 5 (Izmjena ugovora) za izmjenu odgovarajućih podataka
u Prijavama o kreditima u okviru Sporazuma III (1986.) i IV (1988.)

5. Obrasci iz točke 4. popunjavaju se pojedinačno za obveze po svakom
izvornom kreditu zaključenom do 2. prosinca 1982. g. i odnosnim obvezama
koje proizlaze iz Sporazuma I-IV, te jedna prijava pokriva:

a) 100% dospjele neizmirene glavnice zaključno s 31. prosincem 1994.
g. (isključujući zatezne kamate) po kreditu odobrenom, garantiranom ili
osiguranom od Vlade zemlje vjerovnika ili njene odgovarajuće institucije,
zaključenom do 2. prosinca 1982. g. s rokom otplate dužim od jedne godine
(ako je bilo dospijeća u konsolidacionom razdoblju koja su predmet konsolidacije);

b) 100% dospjele neizmirene glavnice zaključno s 31. prosincem 1995.
g. (isključujući zatezne kamate) koje proizlaze iz Sporazuma I-IV;

c) 100% dospjelih neizmirenih kamata zaključno s 31. prosincem 1994.
g. (isključujući zatezne kamate) koje proizlaze iz Sporazuma I-IV.

Iznimno, kod registracije obveza prema Sporazumu o reprogramiranju dugova
između Vlade Republike Hrvatske i Vlade Republike Francuske, obveze koje
na temelju Sporazuma I-IV treba platiti Banque de France (navedene u Dodatku
XIV i XV ovog Sporazuma) treba registrirati odvojeno od obveza koje treba
platiti COFACE-u (Compagnie Francaise džAssurance pour le Commerce Exterieur).

Ako su obveze koje se konsolidiraju prijevremeno otplaćene i prenijete
na subjekte izvan Republike Hrvatske u skladu sa Zakonom o kreditnim poslovima
s inozemstvom ("Službeni list SFRJ" br. 66/85, 38/86 i 16/89) i čiju je
obvezu otplate preuzela Republika Hrvatska (članak 4. Zakona) nove se obveze
registriraju odvojeno od ostalih obveza po istom izvornom kreditu.

Ako su obveze koje konsolidiraju bile plaćene u roku dospijeća doznačivanjem
sredstava na račun banke agenta izvan Republike Hrvatske, a banka agent
nije izvršila plaćanje prema inozemstvu pa se ta obveza uključuje u konsolidaciju,
novonastale se obveze također registriraju odvojeno.

Isti se princip primjenjuje kod registracije kamata na glavnicu u mirovanju
("late interest") te jedna prijava pokriva ove kamate zaključno s 31. prosincem
1994. g. nastale po obvezama iz stavka 1 pod a), b) i c) ove točke uz iznimke
navedene u stavcima 2, 3 i 4 ove točke.

6. Ostale obveze koje proizlaze iz Sporazuma V registriraju se pojedinačno
po svakom ugovoru. To se odnosi na:

a) preuzete obveze po neraspoređenom dugu po kreditima zaključenim do
2. prosinca 1982. g. u dijelu koji se odnosi na dospijeća poslije 1. siječnja
1995. g. (Njemačka);

b) preuzete obveze po neraspoređenom dugu po kreditima zaključenim poslije
2. prosinca 1982. g. (Norveška);

c) neplaćene obveze po komercijalnim poslovima garantiranim ili osiguranim
od odgovarajućih institucija vlada zemalja članica Pariškog kluba, koji
prvobitno nisu ugovoreni kao kreditni poslovi pa do sada nisu registrirani
u Narodnoj banci Hrvatske i za koje je bilateralnim sporazumom ugovorena
otplata u ratama.

7. Domaće osobe iz točke 2. osim obrazaca iz točke 4. na registraciju
podnose:

a) ugovore iz članka 5. stavaka 4. i 5. Zakona;

b) specifikaciju (prilog 2).

8. Domaće osobe iz točke 2. dostavljaju obrasce iz točke 4. s dokumentacijom
iz točke 7. objedinjeno po zemljama, banci agentu za odnosnu zemlju.

Banka agent, nakon što sakupi svu dokumentaciju po određenoj zemlji
i nakon provjere sveobuhvatnosti podataka, proslijeđuje je Narodnoj banci
Hrvatske na registraciju.

Obveze po neraspoređenom dugu, banka agent je dužna registrirati kod
Narodne banke Hrvatske odmah nakon objavljivanja ovih Uputa, neovisno od
obveza po raspoređenom dugu za odnosnu zemlju.

Narodna banka Hrvatske dostavit će svim domaćim osobama iz točke 2.
liste iz svoje baze podataka s pregledom njihovih obveza koje se konsolidiraju.
Liste koje sadrže podatke o datumima i svotama dospijeća sortirana po zemljama,
izvornim dužnicima, krajnjim korisnicima i registarskim brojevima prijava,
bit će dostavljene i bankama agentima za pojedinu zemlju.

Banka agent izvijestit će dužnike po kreditima iz Sporazuma I-V o svim
plaćanjima izvršenim prema vjerovnicima sredstvima na teret Proračuna Republike
Hrvatske kako bi ovi mogli ispravno popuniti obrazac KZ-4 s podacima o
realizaciji otplate. Kopiju tih obavijesti banka agent treba dostaviti
Narodnoj banci Hrvatske.

9. Obrasci iz točke 4. popunjavaju se do donošenja novih uputa, prema
važećim Uputama o načinu popunjavanja obrazaca za registraciju i evidenciju
kredita uzetih u inozemstvu ("Narodne novine", br. 77/94) uz sljedeće napomene:

*a) Obrazac KZ-2 (Prijava o zaključenom kreditnom poslu)*

- U obilježje br. 4 (Osnovni dužnik prema inozemstvu) treba upisati:

- matični broj Republike Hrvatske odnosno Ministarstva financija (3205991)
za dio duga koji je Republika Hrvatska prema članku 2. stavku 4. Zakona
preuzela u svoje ime i za svoj račun (28,49% neraspoređenog duga),

- matični broj ovlaštene banke sa sjedištem u Republici Hrvatskoj koja
je dužnik ili jamac sukladno izvornom ugovoru o kreditu koji se konsolidira;

- matični broj domaće pravne osobe čije je izvorne ugovore o kreditima
koji se konsolidiraju zaključila ili garantirala banka izvan Republike
Hrvatske

- U obilježje br. 5 (Korisnik kredita) treba upisati:

- matični broj Republike Hrvatske odnosno Ministarstva financija (3205991)
za dug što ga je Republika Hrvatska preuzela u svoje ime i za svoj račun
(28,49% neraspoređenog duga);

- matični broj domaće osobe a) korisnika kredita; ili b) domaće osobe
koja je preuzela obvezu otplate kredita koji je korisnik u skladu s ugovorom
zaključenim s tom domaćom osobom prijevremeno izmirio u zemlji;

Kod obveza za koje je u skladu s člankom 4. Zakona, Republika Hrvatska
preuzela otplatu (čl. 49c Zakona o kreditnim poslovima s inozemstvom),
u obilježje br. 5 upisuje se matični broj originalnog korisnika kredita
uz adekvatnu šifru u ob. 27;

- U obilježje br. 12 (Ugovorena svota) treba upisati:

- ukupnu svotu obveza (glavnice) pojedinog dužnika iz obilježja br.
4 u okviru Sporazuma V za pojedinu zemlju (svota iz ugovora iz članka 5.
Zakona bez kamata);

- U obilježje br. 22 (Garant) treba upisati:

- matični broj Republike Hrvatske odnosno Ministarstva financija (3205991)
za raspoređeni dug;

- obilježje se ne popunjava kada je Republika Hrvatska dužnik (neraspoređeni
dug).

- U obilježje br. 27 (Refinanciranje/Reprogramiranje) treba upisati:

- šifru Sporazuma V iz Popisa šifara Sporazuma (prilog 3);

- U obilježje br. 29 (Vrsta i namjena kredita) u polje 1 upisuje se
šifra vrste kredita "03", a u polje - 2 šifra namjene, i to: "22 za raspoređeni
dug, "50" za preuzeti neraspoređeni dug;

- U obilježje br. 32 - polje 2 treba upisati:

- matični broj dužnika (banke i ostale domaće pravne osobe iz Republike
Hrvatske i banke izvan Republike Hrvatske) iz izvornog ugovora o kreditu
(zaključenog prije 2. prosinca 1982. g.) koji se konsolidira, bez obzira
na kasnije promjene dužničko vjerovničkih odnosa;

- U obilježje br. 32 - polje 2 treba upisati:

- matični broj banke koja je po izvornom ugovoru o kreditu koji se konsolidira
bila garant (banka iz Republike Hrvatske ili izvan Republike Hrvatske).
Ako je u obilježju br. 32 - polju 2 popunjen matični broj banke, onda obilježje
br. 32 - polje 3 ostaje prazno;

- U obilježje br. 45 (Ovlaštena banka preko koje se kredit registrira)
treba upisati:

- matični broj ovlaštene banke dužnika iz obilježja br. 4 obrasca KZ-2;

- matični broj banke agenta za a) neraspoređeni dug; b) raspoređeni
dug kada je dužnik u obilježju br. 4 obrasca KZ-2 domaća pravna osoba čiji
je kredit koji se konsolidira zaključila ili garantirala banka izvan Republike
Hrvatske.

- U "Primjedbama" treba upisati registarski broj izvornog kredita na
koji se odnose nove obveze iz Sporazuma V i registarske brojeve kredita
iz Sporazuma I-IV obuhvaćenih odnosnom Prijavom.

***b) Obrazac KZ-3 (Realizacija korištenja)***

- U obilježje br. 6 treba upisati: kod "2";

- U obilježje br. 7 treba upisati: šifru Sporazuma V iz Spiska šifara
Sporazuma (ista šifra kao u obilježju br. 27 u obrascu KZ-2);

***c) Obrazac KZ-4 (Plan otplate glavnice i kamata) za kredit za
reprogramiranje/refinanciranje iz Sporazuma V;***

- U planu otplate kamata treba obuhvatiti sva dospijeća kamata po novim
kreditima za reprogramiranje/refinanciranje iz bilateralnih sporazuma bez
obzira što su plaćanja kamata s dospijećem u 1995. g. i 1996. g. bila izvršena;

***d) Obrazac KZ-4 (Realizacija)*** otplate kamata po kreditima
za reprogramiranje/refinanciranje iz Sporazuma V;

Sva plaćanja kamata po Sporazumu V koja su izvršena tijekom 1995. g.
i 1996. g. treba registrirati.

Ako su neka plaćanja kamata po Sporazumu V već registrirana u Narodnoj
banci Hrvatske povezivanjem na registarski broj Sporazuma I-IV, takvu realizaciju
otplate kamate treba stornirati i ponovo je ispravno registrirati.

***e) obrazac KZ-4 (Zatvaranje obveza po konsolidiranim kreditima)***

- U obilježje 6 treba upisati: kod "2"

- U obilježje 7 treba upisati: šifru Sporazuma iz Popisa šifara Sporazuma.
Ova šifra treba odgovarati šifri iz obilježja br. 27 Prijave po kreditu
za reprogramiranje/refinanciranje koji pokriva konsolidiranu obvezu.

Stavke plana otplate konsolidiranih kredita koje su otplaćene, pa se
ne uključuju u konsolidaciju, ali po njima u bazi podataka Narodne banke
Hrvatske nije evidentirana realizacija otplate, potrebno je uskladiti sa
stvarnim stanjem i dostaviti na registraciju odnosnu realizaciju otplate.
U napomeni obrasca KZ 4, u tom slučaju treba upisati "Usklađenje stanja
kredita". Ostala obilježja na obrascu popunjavaju se kao kod redovne otplate.

Stavke plana otplate konsolidiranih kredita koje nisu realizirane ali
ih inozemni vjerovnik ne potražuje i prema tome se ne konsolidiraju, također
je potrebno uskladiti sa stvarnim stanjem i dostaviti na registraciju odnosnu
realizaciju otplate. U napomeni obrasca KZ-4, u tom slučaju treba upisati
"Usklađenje stanja kredita - neotplaćene obveze". Te će stavke plana Narodna
banka Hrvatske zadržati u posebnoj evidenciji, radi eventualnih budućih
usklađivanja (Radi se o slučaju kada je banka izvan Republike Hrvatske
kao izvorni dužnik odnosno garant ili Narodna banka Jugoslavije izmirila
obvezu prema inozemnom vjerovniku a krajnji korisnik nije osigurao potrebna
sredstva.

Ukupan zbroj svih stavaka planova otplata glavnice i kamata po konsolidiranim
kreditima koji se transakcijom reprogramiranja/refinanciranja zatvaraju
i prikazuju kao realizacija otplate, treba biti jednak novoj obvezi po
Sporazumu V, kako na nivou jednog kredita tako na nivou jedne zemlje.

10. U Prijavama o kreditima iz Sporazuma III i IV, potrebno je izmijeniti
podatak iz obilježja br. 4 "Dužnik prema inozemstvu" (ako je u postojećoj
prijavi navedena banka izvan Republike Hrvatske), obilježje br. 32-polje
2 "Izvorni dužnik" i obilježja br. 32 - polje 3 "Izvorni garant" te obilježje
br. 45 "Banka preko koje se kredit registrira" na način opisan u stavku
1. pod a) točke 9.

Izmjenu obilježja br. 22 (Garant) Narodna banka Hrvatske izvršit će
automatskim putem.

11. Komercijalne poslove, osigurane od odgovarajućih vladinih agencija,
koji nisu kreditni pa nisu bili registrirani u Narodnoj banci, a po kojima
je bilo dospjelih neizmirenih obveza na dan 21. ožujka 1995. g. za koje
je Vlada Republike Hrvatske preuzela obvezu da će osigurati izvršenje plaćanja,
te ako je bilateralnim ugovorom ugovoreno plaćanje u rokovima, potrebno
je registrirati kao kreditne. Nominalna svota takvog kredita je stanje
dospjelih neizmirenih obveza na dan 21. ožujka 1995. g.

U takvim slučajevima, u obrascu KZ-2 (Prijava o zaključenom kreditnom
poslu) treba popuniti:

- U obilježje br. 4 (Dužnik) matični broj dužnika iz ugovora s inokreditorom;

- U obilježje br. 22 (Garant) matični broj Republike Hrvatske odnosno
Ministarstva financija (3205991);

- U obilježje br. 27 odgovarajuću šifru iz Popisa šifara iz grupe C;

- U obilježje br. 29 šifru originalne namjene (oprema, repromaterijal).

12. Redovne otplate glavnice i kamate po obvezama iz Sporazuma III,
IV i V, domaće osobe iz točke 2. ovih Uputa podnose na registraciju Narodnoj
banci Hrvatske u rokovima propisanim u Odluci o registraciji kreditnih
poslova s inozemstvom ("Narodne novine" br. 92/96).

Banke iz točke 2. pod a) propisane obrasce o redovnoj realizaciji otplate
podnose direktno Narodnoj banci na registraciju, a domaće osobe iz točke
2. pod b) dužne su to učiniti putem banke agenta.

Banke agenti dužne su u roku od pet radnih dana po isteku tekućeg mjeseca,
Narodnoj banci Hrvatske dostaviti podatke o neizmirenim obvezama iz članka
5. i 6. Zakona ako ih ne izmiri a) ovlaštena banka dužnik ili garant po
izvornom ugovoru; i b) domaća pravna osoba-poduzeće koja je dužnik odnosno
krajnji korisnik po izvornom ugovoru zaključenom odnosno garantiranom od
banaka izvan Republike Hrvatske. Podatke treba dostaviti na obrascu A iz
Priloga 4.

Banke iz točke 2. stavka 1. pod a) ovih Uputa dužne su u roku od pet
radnih dana po isteku tekućeg mjeseca, Narodnoj banci Hrvatske dostaviti
podatke o krajnjim korisnicima koji joj nisu platili potrebna sredstva
odnosno nisu podmirili dospjelu obvezu sukladno članku 5. i 6. Zakona.
Podatke ovlaštena banka dostavlja na obrascu B iz Priloga 5.

Podatke dobivene od banaka prema stavcima 5. i 6. ove točke, Direkcija
za statistiku Narodne banke Hrvatske će nakon provjere s podacima iz baze
podataka kreditnih poslova s inozemstvom, proslijediti nadležnim službama
radi poduzimanja odgovarajućih mjera.

13. Domaće osobe iz točke 2. ovih Uputa mogu podatke o zatvaranju obveza
po konsolidiranim kreditima (KZ-4) dostaviti i na magnetnom mediju prema
uputama i u dogovoru s Direkcijom za statistiku i Direkcijom za informatiku
Narodne banke Hrvatske.

14. Sva ostala specifična pitanja, koja nisu obuhvaćena ovim Uputama,
a mogu se pojaviti u procesu registriranja, rješavat će se u direktnom
kontaktu s nadležnim osobama u Direkciji za statistiku Narodne banke Hrvatske.

U.br. 11-100/2-97-MŠ
Zagreb, 7. veljače 1997.

Guverner
Narodne banke Hrvatske
**dr. Marko Škreb,** v. r.

---

*Prilog 1*

POPIS BANAKA AGENATA

1. PRIVREDNA BANKA ZAGREB D. D. ZAGREB

Belgija

Nizozemska

Ujedinjeno Kraljevstvo

Francuska

Španjolska

U.S.A.

Japan

Kuvajt

2. ZAGREBAČKA BANKA D. D. ZAGREB

Austrija

Njemačka

Švicarska

Italija

3. RIJEČKA BANKA D. D. RIJEKA

Norveška

Švedska

4. SPLITSKA BANKA D. D. SPLIT

Danska

![](dodatni/368246.gif)

*Prilog 3*

POPIS ŠIFARA SPORAZUMA I DRUGIH POSLOVA

(Paris Club)

*A) Sporazumi o reprogramiranju*

7002 Sporazum o reprogramiranju 1987/1988 - II faza (raspoređeni dug)
- III/2

7003 Sporzum o reprogramiranju 1987/1988 - II faza (raspoređeni dug
za koji Republika Hrvatska preuzima obvezu otplate - čl. 4 Zakona \*) -
III/2

7004 Sporazum o reprogramiranju 1987/1988 - II faza (28,49% preuzetog
duga bivše SFRJ) - III/2

8002 Sporazum o reprogramiranju 1988/1989 (raspoređeni dug) - IV

8003 Sporazum o reprogramiranju 1988/1989 (raspoređeni dug za koji Republika
Hrvatska preuzima obvezu otplate - čl. 4. Zakona \*) - IV

8004 Sporazum o reprogramiranju 1988/1989 (28,49% preuzetog duga bivše
SFRJ) - IV

9002 Sporazum o reprogramiranju 1989/1995 (raspoređeni dug) - V

9003 Sporazum o reprogramiranju 1989/1995 (raspoređeni dug za koji Republika
Hrvatska preuzima obvezu otplate - čl. 4 Zakona \*) - V

9004 Sporazum o reprogramiranju 1989/1995 (za 28,49% preuzetog duga
bivše SFRJ) - V

9005 Sporazum o reprogramiranju 1989/1995 (za obveze izmirene prema
bankama izvan Republike Hrvatske u jugoslavenskim dinarima koje inokreditori
potražuju)

9006 Sporazum o reprogramiranju 1989/1996 - Makedonija (za isknjiženje
obveza hrvatskih korisnika koje je preuzela Stopanska banka, Skopje)

*B) Ugovori zaključeni do 2. prosinca 1982. g.*

9020 Ugovor od 10. ožujka 1956. g. između FRJ i Savezne Republike Njemačke
o gospodarskoj suradnji (članak 1. (1) a) Sporazuma s Njemačkom)

9021 Protokol od 20. prosinca 1972. g. između Vlade SFRJ i Vlade Savezne
Republike Njemačke o pružanju pomoći u kapitalu (članak 1. (1) b) Sporazuma
s Njemačkom)

9022 Sporazum od 10. prosinca 1974. g. između Vlade SFRJ i Vlade Savezne
Republike Njemačke o odobrenju pomoći u kapitalu (članak 1. (1) d) Sporazuma
s Njemačkom)

9023 Preuzeti dio (28,49% ustanovljenog klirinškog salda prema ugovorima
u članku 1. (1) k), l), m), n) i o) Sporazuma s Njemačkom

*C) Ugovori zaključeni poslije 2. prosinca 1982. g.*

9030 Sporazum o zajmu između Kraljevine Norveške i SFRJ od 27. listopada
1983. g.

9031 Komercijalni poslovi zaključeni poslije 2. prosinca 1982, osigurani
od vladinih agencija, koji nisu bili registrirani kao kreditni, a bilateralnim
je ugovorom ugovorena otplata u ratama

*D) Plaćanje u ratama na glavnicu u mirovanju i neplaćenim kamatama
("late interest") - "mali reprogram"*

9012 Kamate po raspoređenom dugu;

9013 Kamate po raspoređenom dugu za koji Republika Hrvatska preuzima
obvezu otplate - čl. 4 Zakona\*;

9014 Kamate po preuzetom neraspoređenom dugu (28,49%) bivše SFRJ;

9015 Kamate po obvezama izmirenim prema bankama izvan Republike Hrvatske
u jugoslavenskim dinarima koje inokreditori potražuju

---

Napomena: \* Zakon o načinu i uvjetima podmirivanja obveza po kreditima
i drugim poslovima iz Sporazuma s vladama članicama Pariškog kluba

![](dodatni/368247.gif)

Uputa, NN 17/1997-255